SKRIFTLIG FORESPØRGSEL P-1645/02

af Roberta Angelilli (UEN) til Kommissionen

(4. juni 2002)

Om: Spillekasino Vallée de Saint Vincent

I Italien i den selvstyrende region Valle d'Aosta befinder sig spillekasinoet Valléée de Saint Vincent, som hører til de mest betydningsfulde spillekasinoer i Europa og rangerer på andenpladsen i Italien. Det styres af en såkaldt Gestione Straordinaria (ekstraordinær forvaltning), som blev gennemført ved den regionale lov af 21. december 1993 og erstattede den hidtidige private ledelse. Regionen, der har en dominerende indflydelse på forvaltningen (den udnævner virksomhedens ledelse og har kontrol og tilsyn med virksomheden) har regelmæssigt understøttet forvaltningen via regionallove og foranstaltninger truffet af regionalrådet, hvorved støttebeløbene i årenes løb stadig voksede og sandsynligvis blev taget fra tilsvarende budgetkapitler og fremstillet som ad hoc-finansstøtte i forbindelse med bedriftsresultater. Regionen har i øvrigt angiveligt gjort det umuligt for andre virksomheder at deltage og har på denne måde forhindret en blandet økonomisk forvaltning, der er i overensstemmelse med reglerne for lønsomhed, effektivitet og gennemskuelighed.

De ovennævnte støttebeløb kan betegnes som statsstøtte, der bevilges til en virksomhed, som siden sin oprettelse stadig har givet tab og ved hjælp af støtten systematisk fik udlignet driftstabene, uden at der var nogen som helst udsigt til at virksomheden igen kunne komme til at give overskud. Herudover var støtten ikke tidsmæssigt begrænset, men blev oven i købet stadig forhøjet og var dermed sandsynligvis i strid med reglerne vedrørende konkurrence og det fri marked og de kriterier, der gælder til fordel for virksomheder, der befinder sig i vanskeligheder.

Kommissionen bedes derfor besvare følgende spørgsmål:

- Er der efter Kommissionens mening ikke en modsætning mellem loven i regionen Val d'Aosta og EU-direktiverne?

- Anser Kommissionen det ikke for nyttigt at indlede en undersøgelsesprocedure over for de myndigheder, der er ansvarlige for kontrol?

- Hvad mener Kommissionen om denne sag?

Svar afgivet på Kommissionens vegne af Mario Monti

(25. juni 2002)

Det ærede medlem rejser en række komplekse spørgsmål, som det ville kræve en tilbundsgående analyse af den relevante lovgivning og af de økonomiske forbindelser mellem Casino della Valle di Saint Vincent og regionen Valle d'Aosta at besvare.

På grundlag af de generelle oplysninger i forespørgslen kan Kommissionen blot gøre et forsøg på at formulere nogle foreløbige og generelle betragtninger i denne sag.

I henhold til EF-traktatens artikel 295 skal Fællesskabet respektere medlemsstaternes regler om ejendomsret. Dette betyder, at Kommissionen ikke kan sætte spørgsmålstegn ved ejerskabet af en virksomhed, hvad enten den er offentligt eller privat ejet.

Kommissionen kan derfor ikke i dette tilfælde og på nuværende tidspunkt konkludere, at den regionale lov af 21. december 1993, ifølge hvilken regionen ejer kasinoet, er i uoverensstemmelse med fællesskabsretten.

I forespørgslen refereres også til det forhold, at kasinoet har modtaget offentlige midler fra regionen (ad hoc-finansiering knyttet til driftsresultatet), selv om det altid har været tabsgivende.

Neutralitetsprincippet indebærer, at reglerne i EF-traktaten, og navnlig konkurrencereglerne, finder anvendelse på alle typer virksomheder, uanset ejerskab. En naturlig følge af neutralitetsprincippet er, at offentlige myndigheder kan foretage indgreb på markedet, så længe deres adfærd i alt væsentligt er sammenfaldende med, hvordan en privat investor ville agere i en markedsøkonomi (det såkaldte princip om en markedsøkonomisk investor). Hvis dette princip respekteres, vil der ikke være tale om statsstøtte som defineret i EF-traktatens artikel 87, stk. 1. Det bør også tilføjes, at EF-traktatens regler om statsstøtte kun finder anvendelse på støtte i det omfang, den påvirker samhandelen mellem medlemsstaterne.

Med henblik på at verificere, hvorvidt regionen Valle D'Aostas støtte til kasinoet er i overensstemmelse med princippet om en markedsøkonomisk investor, vil Kommissionen anmode de italienske myndigheder om nærmere oplysninger vedrørende denne støtte.